b"\n_START_ARTICLE_\nInvasi\xc3\xb3 de la Vall d'Aran (1944)\n_START_SECTION_\nAntecedents\n_START_PARAGRAPH_\nEl 6 de juny de 1944, el desembarcament de Normandia per part dels aliats i el r\xc3\xa0pid avan\xc3\xa7 a Par\xc3\xads que inclou la divisi\xc3\xb3 Leclerc, i el fet que gran part del Midi franc\xc3\xa8s es vei\xc3\xa9s lliure de l'ocupaci\xc3\xb3 nazi, portaren que nombrosos nuclis d'exiliats creguessin, amb ajut de les proclames o la crida a la invasi\xc3\xb3 del general de divisi\xc3\xb3 republic\xc3\xa0 Jos\xc3\xa9 Riquelme, o emesos per Radio Toulose, en mans de la UNE, en la immin\xc3\xa8ncia de la vict\xc3\xb2ria definitiva sobre el darrer reducte del feixisme a Europa, la dictadura franquista._NEWLINE_El govern franquista, preveient una invasi\xc3\xb3 aliada des de Fran\xc3\xa7a, va encarregar a Rafael Garc\xc3\xada-Vali\xc3\xb1o Marc\xc3\xa9n, cap de l'estat major, la defensa de la frontera, dirigida pels seus generals Jos\xc3\xa9 Moscard\xc3\xb3 e Ituarte, Juan Yag\xc3\xbce i Monasterio, que comptaven amb uns 50.000 homes.\n_START_SECTION_\nL'Operaci\xc3\xb3 Reconquesta d'Espanya\n_START_PARAGRAPH_\nJes\xc3\xbas Monz\xc3\xb3n, l'home fort del PCE a Fran\xc3\xa7a, dirigia la resist\xc3\xa8ncia republicana a la Fran\xc3\xa7a ocupada i intentava reconstruir una m\xc3\xadnima infraestructura del partit a l'interior d'Espanya. Confiat de l'\xc3\xa8xit de les accions contra els nazis, va creure que es podia iniciar una invasi\xc3\xb3 d'Espanya travessant els Pirineus que aixequ\xc3\xa9s la poblaci\xc3\xb3, en contra del que deien els informadors des de l'interior, i de l'opini\xc3\xb3 de molts dirigents i militars comunistes, que creien que la millor opci\xc3\xb3 seria enviar als guerrillers experimentats a formar a altres guerrillers per fer una forta resist\xc3\xa8ncia seguint l'exemple del que va succeir a Iugosl\xc3\xa0via. _NEWLINE_Per preparar la invasi\xc3\xb3, els maquis, uns 13.000 veterans de la Guerra Civil espanyola i de la resist\xc3\xa8ncia francesa, es van anar despla\xc3\xa7ant als llocs de reclutament de Foix i Tolosa de Llenguadoc, dels que es van presentar voluntaris per l'operaci\xc3\xb3 uns 4.000. _NEWLINE_El disseny de l'operaci\xc3\xb3 consistia en una s\xc3\xa8rie d'atacs per tota la frontera pirinenca per part de la divisi\xc3\xb3 102, i un atac principal per la Vall d'Aran, el veritable objectiu de la campanya, per part de la divisi\xc3\xb3 204, on s'establiria provisionalment un govern, que amb les condicions d'a\xc3\xafllament de la vall, nom\xc3\xa9s connectada per la Bonaigua, i el clima hivernal, donarien temps de produir la desmoralitzaci\xc3\xb3 del r\xc3\xa8gim, un aixecament popular i una invasi\xc3\xb3 aliada que acab\xc3\xa9s amb el feixisme a Espanya._NEWLINE_El 3 d'octubre de 1944 s'inicia l'ofensiva de la divisi\xc3\xb3 102 quan la 45a brigada guerrillera de la UNE, d'uns 250 homes, penetra per Roncesvalls, enfrontant-se amb la Policia Armada al Portillo de Lazar, entre les serres  d'Abodi i d'Uztarroz, a Navarra. Moren dos membres de la Policia Armada i un de la Gu\xc3\xa0rdia Civil, i el dia 5, la 153a brigada penetra per Erronkari amb 400 guerrillers, que s\xc3\xb3n l'inici d'una s\xc3\xa8rie d'entrades de diverses brigades pel Pirineu de Navarra, Osca i Lleida, que als pocs dies retornaven a Fran\xc3\xa7a. El 8 d'octubre, el batall\xc3\xb3 Legazpi XXIII de l'ex\xc3\xa8rcit franquista va dirigir-se des de Sant Sebasti\xc3\xa0 al Pirineu navarr\xc3\xa8s per aturar les accions guerrilleres._NEWLINE_L'encarregada de la invasi\xc3\xb3 fou la divisi\xc3\xb3 204 de guerrillers, de nova creaci\xc3\xb3 liderada pel coronel Vicente L\xc3\xb3pez Tovar i estructurada en dotze brigades, amb els seus batallons i companyies d'uns trenta homes. Els objectius militars eren tres: La presa del port de la Bonaigua, per evitar l'arribada de refor\xc3\xa7os, la presa de la ciutat de Viella per establir la capital, i l'establiment d'una via de comunicaci\xc3\xb3 amb Fran\xc3\xa7a per Pont de Rei per on podrien arribar refor\xc3\xa7os o retirar-se.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEl contundent frac\xc3\xa0s de l'Operaci\xc3\xb3 Reconquesta d'Espanya va tenir importants repercussions en el PCE: Jes\xc3\xbas Monz\xc3\xb3n va veure estroncada la seva carrera pol\xc3\xadtica, i \xc3\xa9s capturat a Barcelona i empresonat fins al seu indult el 1959, quan marxa a M\xc3\xa8xic. Santiago Carrillo, en canvi, va veure refor\xc3\xa7ada la seva carrera. _NEWLINE_Charles de Gaulle va desarmar els guerrillers per assegurar-se la tranquil\xc2\xb7litat fronterera amb Francisco Franco, de qui en va recon\xc3\xa8ixer oficialment el govern el 16 d'octubre._NEWLINE_Les operacions dels maquis, transformant l'estructura militar en agrupacions guerrilleres, continuen a diferents fronts de l'estat espanyol, sent especialment activa l'Agrupaci\xc3\xb3n guerrillera de Levante y Arag\xc3\xb3n (AGLA), per\xc3\xb2 l'any 1948, el partit decideix cancel\xc2\xb7lar les operacions guerrilleres per consell de Stalin i a causa de la repressi\xc3\xb3 de la Gu\xc3\xa0rdia Civil, que estava debilitant fortament el moviment._NEWLINE_El final dels guerrillers, que en les seg\xc3\xbcents incursions no va caure morts o fets presoners i afusellats, fou que els francesos els van usar per les seves guerres colonials a Indoxina o Alg\xc3\xa8ria sota amena\xc3\xa7a d'extradici\xc3\xb3."